FI Euroopan unionin virallinen lehti CE 84/176

(2004/C 84 E/0216)

KIRJALLINEN KYSYMYS E-0219/04

esittäjä(t): Dominique Souchet (NI) komissiolle

(30. tammikuuta 2004)

Aihe: Maltan jäsenyys ja meriturvallisuus

Maltan kauppalaivastolla, joka on maailman kolmanneksi suurin, on useita öljysäiliöaluksia. Erika-säiliöalus oli rekisteröity Maltassa. Kuitenkin juuri ennen Maltan mukaantuloa Euroopan unioniin lippuvaltio Malta on yhä Pariisin yhteisymmärryspöytäkirjan mustalla listalla.

Ei ole siis yllätys, että 5. marraskuuta laaditussa kokonaisvaltaisessa seurantakertomuksessa (1), joka keskittyy Maltan tekemiin liittymisvalmisteluihin, myönnetään, että Malta ei todennäköisesti tyydytä liittymishetkellä ehtoja, joihin jäsenvaltioiden täytyy mukautua merenkulkualalla.

Kykeneekö Maltan merenkulkulaitos ponnisteluistaan huolimatta huolehtimaan siitä, että Maltassa rekisteröidyt alukset tarkastetaan, ja soveltamaan siten neuvoston direktiiviä 94/57/EY, vaikka nämä alukset ovat suurimmaksi osaksi kolmannesta maasta peräisin olevien varustajien omaisuutta?

Samoin kykeneekö Maltan merenkulkulaitos tarkistamaan, että tahot, jotka se valtuuttaa suorittamaan alusten tarkastukset ja katsastukset sekä antamaan alusten todistuskirjat, vastaavat todella hyväksymisen edellytyksiä?

Jos Malta ei täytä tyydyttävällä tavalla tarkastukseen ja turvallisuuteen liittyviä velvoitteita, eikö siitä voi seurata huomattava ja suhteeton rasitus ja vastuu Euroopan unionin jäseninä oleville satamavaltioille? Katsooko komissio, että näillä valtioilla on lainsäädännölliset ja taloudelliset keinot kohdata tällainen tilanne?

Koska Maltan lipun alla purjehtivia aluksia on pysäytetty yhteisön alueen satamiin hälyttävän paljon, miten komissio suunnittelee hoitavansa sellaisten aluksien tilanteen, jotka on pysäytetty useaan otteeseen muutaman kuukauden aikana?

Loyola de Palacion komission puolesta antama vastaus

(10. maaliskuuta 2004)

Komissio on arvoisan parlamentin jäsenen kanssa samaa mieltä siitä, kuinka tärkeää on, että EU:n tulevat jäsenvaltiot noudattavat meriturvallisuutta koskevia yhteisön standardeja. Komissio on muistuttanut Maltalle 5. marraskuuta 2003 julkaistussa liittymisvalmisteluja koskevassa kokonaisvaltaisessa seuranta-kertomuksessa, että se on hyvin huolestunut etenkin lippuvaltion suorittamasta valvonnasta ja että tilannetta on parannettava kiireisesti. Komissio panee merkille, että nämä ongelmat ovat yhä olemassa, vaikka Malta onkin edistynyt seurantakertomuksen julkaisemisen jälkeen etenkin meriturvallisuutta koskevan lainsäädäntönsä saattamisessa yhteisön säännöstön mukaiseksi. Komissio seuraa tarkasti tilanteen kehitystä.

Komissio aikoo tässä yhteydessä valvoa, että Maltan viranomaiset jatkavat sitoumustensa mukaisesti ponnisteluja riittävän ammattitaitoisen henkilöstön palkkaamiseksi, jotta maa voisi täyttää lippuvaltion suorittamaa valvontaa koskevat vaatimukset.

Se, kenen omaisuutta alukset ovat, ei vaikuta ratkaisevasti direktiivin 94/57/EY (2) soveltamiseen, sillä siinä on pääasiallisesti kyse kansainvälisten yleissopimusten määräysten mukaisen tarkastus- ja katsastusjärjestelmän turvaamisesta, joka ilmenee määräyksiin liittyvän todistuskirjan antamisena tai epäämisenä.

Maltan viranomaisten on liittymispäivästä lähtien käytettävä näihin tehtäviin direktiivin säännösten mukaisesti Euroopan tasolla hyväksyttyjä laitoksia, ja sen kauppalaivastoon sovellettavien rakennus- ja ylläpitostandardien on täytettävä jonkin edellä mainitun laitoksen asettamat vaatimukset. EU:hun liittyminen parantaa näin ollen Maltan laivaston turvallisuutta, sillä Maltassa aletaan soveltaa luokitus-laitosten korkean tason takaavia yhteisön mekanismeja. Komissio aikoo seurata, että Maltan, kuten kaikkien muidenkin valtuuttavien valtioiden, viranomaiset täyttävät velvollisuutensa varmistaa joka toinen vuosi valtuutettujen laitosten valvonta.

Lisäksi komissio — joka tosin toteaa, että maltalaisalusten pysäyttämisaste on laskenut jatkuvasti ja selkeästi viime vuosina — kiinnittää erityistä huomiota siihen, että Malta on yhä Pariisin yhteisymmärryspöytäkirjan mustalla listalla. Komissio haluaa joka tapauksessa tarkentaa, etteivät Maltan lipun alla purjehtivien alusten pysäyttämisten seuraukset tule muuttumaan, kun Malta liittyy EU:hun. Maltan lipun alla purjehtivilta aluksilta, jotka ”on edellisten 24 kuukauden aikana pysäytetty useammin kuin kaksi kertaa jonkin Pariisin yhteisymmärrysasiakirjan allekirjoittajavaltion satamaan”, evätään todellakin satamavaltioiden suorittamaa valvontaa muuttavan direktiivin 2001/106/EY (3) säännösten mukaan pääsy jäsenvaltioiden satamiin.

Komissio pitää erittäin tärkeänä sitä, että lippuvaltio noudattaa velvoitteitaan, ja muistuttaa arvoisalle jäsenelle, että komission suunnitteleman uuden lainsäädäntöpaketin yhteydessä ollaan valmistelemassa säädösehdotusta, joka koskee kansainvälisten välineiden täytäntöönpanoa yhteisön lippuvaltioissa.

(1) SEC(2003) 1206 lopullinen.

(2) Neuvoston direktiivi 94/57/EY, annettu 22 päivänä marraskuuta 1994, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista (EYVL L 319, 12.12.1994).

(3) Euroopan parlamentin ja neuvoston direktiivi 2001/106/EY, annettu 19 päivänä joulukuuta 2001, alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun neuvoston direktiivin 9 5/21/EY muuttamisesta (EYVL L 19, 22.1.2002).